b'\n_START_ARTICLE_\nNefertit\xc4\x97s biustas\n_START_SECTION_\nApie skulpt\xc5\xabr\xc4\x85\n_START_PARAGRAPH_\nNefertit\xc4\x97s biustas buvo rastas 1912 m. vadovaujant vokie\xc4\x8di\xc5\xb3 archeologui Ludwig Borchardt ir kasin\xc4\x97jant Egipto Amarnos vietov\xc4\x97je ten, kur buvo senovinis Achetatono miestas, \xc4\xafsteigtas faraono Echnatono (Amenchotepo IV, apie 1352\xe2\x88\x92apie 1335 m. pr. m. e.) ir buv\xc4\x99s Sen. Egipto sostine. Kasin\xc4\x97jimus finansavo turtingas Vokietijos \xc5\xbeydas, filantropas James Simon, kuris 1920 m. Nefertit\xc4\x97s biust\xc4\x85 padovanojo Berlyno muziejams. Nuo 1924 m. biustas buvo eksponuojamas Egipto muziejuje. Pareikalavus Egipto vald\xc5\xbeiai gr\xc4\x85\xc5\xbeinti biust\xc4\x85, Berlyno muziejus atsisak\xc4\x97 tai padaryti ir skulpt\xc5\xabra yra nuolat pasikartojan\xc4\x8di\xc5\xb3 gin\xc4\x8d\xc5\xb3 d\xc4\x97l savinink\xc5\xb3 teisi\xc5\xb3 tarp Egipto ir Vokietijos objektu._NEWLINE_Nefertit\xc4\x97s biustas rastas buvusiame name, kuris pagal po\xc5\xbeymius buvo skulptoriaus dirbtuv\xc4\x97mis. I\xc5\xa1 inskripcijos ant vieno i\xc5\xa1 rast\xc5\xb3 objekt\xc5\xb3 sprend\xc5\xbeiama, kad skulptoriaus vardas buvo Tutmozis. Jis tikriausiai buvo reik\xc5\xa1mingu ir artimu faraonui menininku. Nefertit\xc4\x97s biustas tikriausiai buvo skulptoriaus sukurtas kaip modelis, pagal kur\xc4\xaf dirbtuvi\xc5\xb3 pameistriai kopijavo kitus Nefertit\xc4\x97s atvaizdus. Nefertit\xc4\x97s biustas yra nat\xc5\xabralaus \xc5\xbemogaus dyd\xc5\xbeio, i\xc5\xa1kaltas i\xc5\xa1 kalkakmenio. Skulptorius padeng\xc4\x97 akmen\xc4\xaf plonu, varijuojan\xc4\x8dio storio gipso skiedinio (stiuko) sluoksniu, kad suteikt\xc5\xb3 daugiau detalumo veidui, ir nuda\xc5\xbe\xc4\x97. Vienoje Nefertit\xc4\x97s biusto akyje \xc4\xafstatytas kristalas, kuris \xc4\xaftvirtintas juodai da\xc5\xbeytu va\xc5\xa1ku. Kita akis yra be kristalo ir jis joje niekuomet nebuvo \xc4\xafstatytas._NEWLINE_Nefertit\xc4\x97s biustas sukurtas apie 1340 m. pr. m. e. taip vadinamojo Amarnos laikotarpio metu, kai egiptieti\xc5\xa1kajame mene buvo leid\xc5\xbeiamas nat\xc5\xabralesnis \xc5\xbemogaus vaizdavimas, \xc4\xafskaitant faraono \xc5\xa1eimos narius. Pavyzd\xc5\xbeiui, kitoje to laikotarpio skulpt\xc5\xabroje Nefertit\xc4\x97 pavaizduota su nuo gimdym\xc5\xb3 atsiradusia riebaline juosta pilvo apa\xc4\x8dioje. Tai buvo labai skirtingas vaizdavimo stilius nuo Sen. Egipte \xc4\xafprast\xc5\xb3 labai stilizuot\xc5\xb3 ir idealizuot\xc5\xb3 vaizdini\xc5\xb3. Skulpt\xc5\xabra tikriausiai buvo palikta apleistose dirbtuv\xc4\x97se, kai po faraono Echnatono mirties skulptorius Tutmozis persik\xc4\x97l\xc4\x97 \xc4\xaf Memf\xc4\xaf.'